# **Referat fra årsmøtet 2016 i Nidaros båtlag**

Årsmøtet ble holdt i Damhaughytta v/Trolla. Møtet startet kl 17.00

Oppmøte: 17 personer

**1. Godkjenning av innkalling og dagsorden.**

Godkjent

**2. Valg av møteleder og referent.**

* Møteleder Åsmund Sæther
* Referent Olav Skundberg

**3. Årsmelding 2015.**

Årsmeldingen ble lest opp og gjennomgått tema for tema. tema uten kommentarer refereres ikke.

**Medlemstallet:** Dette har blitt ytterligere redusert med 11 medlemmer fra 2014. Tiltak for rekruttering skal prioriteres.

**Onsdagsseilas:** De siste høstseglingene ble annonsert på web (trdevents.no). Tiltaket ga respons og skal fortsette.

**Sommerseilas**: I år ble nødpeilesender utløst, men heldigvis ble en redningsaksjon avverget. Man har følgende retningslinjer:

* VHF skal være påslått under segling
* Telefonnummer til hovedredningssentral skal være montert på nødpeilesender
* Telefonlisten, som redningssentralen har til kontaktpersoner, skal være oppdatert

**Kurs**: Stor pågang for å delta på jenteseglingskurs, ventelister. Kurset kan vurderes brukt i rekrutteringssammenheng.

**Vask av Gulskuret**: Har vært pålitelig utført av Ingrid B. Kommende sesong vil oppdraget utvides til å gå hele året. Flere må regne med å bli forespurt om å dele på jobben.

**Informasjon**: Styret ble bedt om å vurdere nye utgivelser av Vengblekka. En mulighet var å trykke opp en papirutgave like etter utsett og distribuere denne for å motivere medlemmer og rekruttere nye.

**Medlemskap i Redningsselskapet**: Styret avklarer hvilke forsikringsvilkår som gjelder i forbindelse med eventuelle redningsaksjoner.

Årsmelding godkjent ved akklamasjon

**4. Framlegging av revidert regnskap for 2015.**

Styret undersøker om deler av leieutgifter for bod på Fosenkaia eventuelt skal videresendes til Auskaret.

*Regnskap godkjent ved akklamasjon*

**5. Plan for segling og andre aktiviteter 2016.**

Forslag til aktivitetsplan ble lagt fram. Følgende kommentarer ble notert:

* Oppgaver som høvedsmann og halskar på onsdagssegling er fordelt etter beste evne. Påminning om oppgaven sendes hver uke fra høvedsmannsrådet til de det gjelder.
* Det er foreslått å ha et familievennlig pirattokt med båten. Ønsker frivillige til å planlegge og gjennomføre arrangementet.
* Onsdagsseglinger kan ha spesielle tema man vil trene på som kunngjøres på forhånd, eksempelvis stagvending, mann over bord.
* Vegar Heide arrangerer seglingskurs i månedsskiftet mai/juni. Kan inngå som et ledd i å rekruttere nye høvedsmenn.
* Styret skal vurdere tiltak for å gjøre det attraktivt å kvalifisere seg som høvedsmann, for eksempel å få støtte til å ta lystbåtsertifikat.
* Sommerseilas planlegges av høvedsmannsrådet. Det er foreslått i dra til landsstevnet i Bodø.
* Dugnad på flytebrygga settes på aktivitetsplanen, samt informeres om i epost til medlemmene.

*Aktivitetsplan godkjent med nødvendige tilpasninger*

**6. Fastsetting av medlemsavgift og seglingssatser.**

Pris for å delta på onsdagssegling ble vedtatt som følger:

* Medlemmer: gratis
* Ikke-medlemmer kr 50,-

Styret står fritt til å fastsette pris for spesielle arrangementer og kampanjer, som ungdomskurs og annet.

Høvedsmenn slipper å betale seglingsavgift for sommerseilas dersom det samtidig arrangeres kurs.

**7. Innkomne saker.**

Styret må melde behov for å bruke flytebrygga innen 15. april.

Medlemmer oppfordres til å publisere bilder fra aktiviteter på Facebook og å sende bilder til styret for publisering i et album på vår webside.

**8. Budsjett 2016.**

Kommentarer til budsjettet:

Inntekter:

* Barking skal søkes gjennomført som et kurs
* Inntekter fra onsdagssegling justeres i forhold til nye satser

Utgifter:

* Det legges til utgift for inspeksjon av redningsflåten.

*Budsjett vedtatt ved akklamasjon*

**9. Valg av styre, høvedsmannsråd, revisor og valgkomite.**

Styret: Innstilling fra valgnemnda ble vedtatt. Årsmøtet takker Audun S. som nå fratrer styret.

Høvedsmannsrådet: Innstilling fra valgnemnda ble vedtatt

Valgkomite: Innstilling fra valgnemnda ble vedtatt

Revisor: Innstilling fra valgnemnda ble vedtatt

Møtet hevet kl 20.00.

Og deretter ble det avholdt det tradisjonsrike nyttårsnikkersballet.

*Olav Skundberg/referent*